b'\n_START_ARTICLE_\nKraljeva astronomska dru\xc5\xbeba\n_START_PARAGRAPH_\nKraljeva astronomska dru\xc5\xbeba (izvirno angle\xc5\xa1ko Royal Astronomical Society, kratica RAS) je strokovno zdru\xc5\xbeenje, ki so jo ustanovili leta 1820 kot Astronomsko dru\xc5\xa1tvo iz Londona (Astronomical Society of London), z namenom podpreti astronomska raziskovanja. Leta 1831 se je preimenovalo v trenutni naziv, potem ko mu je William IV. Britanski podelil Kraljevo listino. Leta 1915 je zdru\xc5\xbeenje prejelo Dopolnilno listino, s katero so lahko pri\xc4\x8deli vklju\xc4\x8devati tudi \xc5\xbeenske \xc4\x8dlanice._NEWLINE_Trenutno predstavlja Zdru\xc5\xbeeno kraljestvo v Mednarodni astronomski zvezi in je hkrati \xc4\x8dlanica Znanstvenega sveta Zdru\xc5\xbeenega kraljestva. Njene glavne naloge so ostale enake: spodbuja in predstavlja \xc5\xa1tudij astronomije, znanosti Oson\xc4\x8dja, geofizike in drugih povezanih podro\xc4\x8dij._NEWLINE_\xc4\x8clani dru\xc5\xbebe se dobivajo v Burlington House (Piccadilly, London) in drugje po Zdru\xc5\xbeenem kraljestvu. Ukvarjajo se tudi z izdelavo astronomskih zbornikov in drugih publikacij. Trenutno ima dru\xc5\xbeba ve\xc4\x8d kot 3000 \xc4\x8dlanov, od katerih jih tretjina ne \xc5\xbeivi v Zdru\xc5\xbeenem kraljestvu.\n_START_SECTION_\nNagrade in priznanja\n_START_PARAGRAPH_\nNajvi\xc5\xa1ja znanstvena nagrada dru\xc5\xbebe je zlata medalja Kraljeve astronomske dru\xc5\xbebe._NEWLINE_Druge nagrade so: Eddingtonova medalja, Herschlova medalja, Chapmanova medalja, Pricova medalja in Jackson-Gwiltova medalja._NEWLINE_Dru\xc5\xbeba podeljuje tudi \xc4\x8dastna predavateljstva: Predavateljstvo Harolda Jeffreysa iz geofizike, Predavateljstvo Georga Darwina iz astronomije in Predavateljstvo Geralda Whitrowa iz fizikalne kozmologije.'